શરમ તો ત્યારે આવવી જોઈએ જ્યારે તમે કંઈ કામ કર્યા વિના પડ્યા રહો, ખુદની અય્યાશી માટે બીજા પર આધાર રાખો, ચોરીચપાટી કરો. પણ ના, આપણે ત્યાં બાપને પૈસે જલસા કરતા શ્રીમંત ઘરના છોકરા પોતાની જાતને પેલા ટ્યુશન્સ કરીને કોલેજ ફી રળી લેતા ગરીબ પણ મહેનતુ છોકરાથી ઊંચી માને છે. એમાં જોકે એમનો વાંક નથી, કારણ કે આ સંસ્કાર મા-બાપ પાસેથી મળે છે. પૈસેટકે સુખી લોકો વિદેશમાં વેકેશન ગાળીને પાછા ફરે ત્યારે અહોભાવપૂર્વક કહે છે કે ત્યાં તો નોકર મળે જ નહીં, ઘરનું બધું કામ જાતે જ કરી લેવું પડે વગેરે, પણ આ જ લોકો ઇન્ડિયા પાછા ફરે ત્યારે પોતાના હાથે કામ કરતી સ્ત્રીઓને બાપડી બિચારી કહે અને એમને ત્યાં કામ કરતી બાઈ સાથે અપમાનજનક વર્તણૂક કરે. બાય ધ વે, અમેરિકામાં પણ ઘરકામ માટે જોઈતા હોય તો નોકર મળી જ જાય છે, પણ એમનો પગાર આપણા દેશી બાંધવોને વધુ પડતો લાગે છે, એટલે પછી પરાણે વાસણ કપડાં ધોઈ લે છે. બીજી વાત એ કે ત્યાં મોટાભાગના મિડલ ક્લાસના લોકો પણ એવું કરે છે એટલે કોઈને નાનપ નથી લાગતી. આપણે ત્યાં ઘરમાં એકથી વધુ બાઈ કામ કરતી હોય એ અભિમાન લેવાની બાબત છે.